Acht ÚNM um Míchumas – Cód Cleachtais Chuid 3 maidir le hInrochtaineacht Seirbhísí Poiblí agus Faisnéise a chuireann Comhlachtaí Poiblí ar fáil

Tuarascáil Faireacháin 2022

Achoimre Fheidhmeach

Meitheamh 2023

Lógó ÚNM

# Clár Ábhar

[Acht ÚNM um Míchumas – Cód Cleachtais Chuid 3 maidir le hInrochtaineacht Seirbhísí Poiblí agus Faisnéise a chuireann Comhlachtaí Poiblí ar fáil 1](#_Toc145483413)

[Clár Ábhar 2](#_Toc145483417)

[Acht ÚNM um Míchumas – Tuarascáil Faireacháin Chuid 3, 2022 3](#_Toc145483418)

[Réamhrá 3](#_Toc145483419)

[Cé sinne 3](#_Toc145483420)

[Freagrachtaí faireacháin ÚNM 3](#_Toc145483421)

[Cuspóir na gníomhaíochta faireacháin seo 3](#_Toc145483422)

[Alt 26(2) – Oifigeach Rochtana 3](#_Toc145483423)

[Modhanna 4](#_Toc145483424)

[Fionnachtana an Fhaireacháin – Fionnachtana Tosaigh agus Fionnachtana Deiridh 4](#_Toc145483425)

[Tionchar an Fhaireacháin 7](#_Toc145483426)

[Conclúid agus Moltaí 9](#_Toc145483427)

Acht ÚNM um Míchumas – Tuarascáil Faireacháin Chuid 3, 2022

# Réamhrá

## Cé sinne

Is é an tÚdarás Náisiúnta Míchumais (ÚNM) an comhlacht reachtúil neamhspleách a sholáthraíonn faisnéis agus comhairle don Rialtas ar bheartas agus cleachtas a bhaineann le saol daoine faoi mhíchumas. Oibrímid trínár Lárionad Sármhaitheasa i nDearadh Uilíoch chun úsáid an deartha uilíoch sa timpeallacht thógtha, sa timpeallacht dhigiteach, i dtáirgí, i seirbhísí agus i gcórais a chur chun cinn ionas gur féidir le gach duine iad a rochtain agus a úsáid go réidh, lena n-áirítear daoine faoi mhíchumas.

## Freagrachtaí faireacháin ÚNM

Faoi Chuid II, alt 8(2)(d), den Acht um Údarás Náisiúnta Míchumais, 1999 (Acht ÚNM, 1999), tá ról ag ÚNM i bhfaireachán a dhéanamh ar fhorfheidhmiú Cód Cleachtais atá ceadaithe ag an Aire agus tuarascáil a thabhairt ar na fionnachtana. Áirítear leis sin an Cód Cleachtais maidir le hInrochtaineacht Seirbhísí Poiblí agus Faisnéise (“an Cód”), rud lena dtreoraítear comhlachtaí poiblí chun na ceanglais faoi ailt 26, 27 agus 28 den Acht um Míchumas a chomhlíonadh. Is ar fáil sa tuarascáil iomlán atá tuilleadh faisnéise faoi oibleagáidí reachtúla comhlachtaí poiblí agus faoi fhreagrachtaí faireacháin agus feidhmeanna faireacháin ÚNM.

## Cuspóir na gníomhaíochta faireacháin seo

Chun críocha na gníomhaíochta faireacháin seo, rinne ÚNM meastóireacht dheascbhunaithe ar chomhréireacht gach comhlachta phoiblí i gcomparáid le ceanglais reachtúla shonracha maidir leo seo trí úsáid a bhaint as a suíomhanna Gréasáin:

### Alt 26(2) – Oifigeach Rochtana

Faoi mar atá leagtha amach faoi alt 26 den Acht um Míchumas 2005, tá ceanglas reachtúil ar chomhlachtaí poiblí Oifigeach Rochtana a cheapadh san eagraíocht.

Tabharfaidh gach ceann ar chomhlacht poiblí údarás do dhuine amháin ar a laghad dá c(h)uid oifigeach (dá ngairtear “oifigigh rochtana” san Acht seo) chun cur ar fáil, eagrú agus comhordú a dhéanamh ar an soláthar cúnaimh agus treorach do dhaoine a bhfuil míchumas orthu agus atá ag iarraidh a sheirbhísí a rochtain[[1]](#footnote-1)

## Modhanna

Ghabh ÚNM gníomhaíocht faireacháin dheascbhunaithe de láimh, rud a raibh sé i gceist leis faireachán a dhéanamh ar shuíomhanna Gréasáin na gcomhlachtaí poiblí a measadh a bheith ar áireamh sa sainmhíniú ar chomhlachtaí poiblí faoi Chuid 3 den Acht um Míchumas 2005.

Sa bhliain 2021, rinneadh faireachán ar shuíomhanna Gréasáin gach comhlachta phoiblí i gcomparáid le táscaire atá comhdhéanta de thrí chritéar chun a mheas ar cuireadh nó nár cuireadh an fhaisnéis riachtanach chun cinn i ndáil leis an Oifigeach Rochtana. Ba iad seo a leanas na trí chritéar a measúnaíodh:

* Cur chun cinn cheapadh an Oifigigh Rochtana ar an suíomh Gréasáin
* Faisnéis faoi conas teagmháil a dhéanamh leis an Oifigeach Rochtana
* Éagsúlacht cainéal cumarsáide le haghaidh teagmháil a dhéanamh leis/léi.

Rinne foireann faireacháin ÚNM meastóireacht ar an bhfaisnéis a tugadh ar shuíomhanna Gréasáin 292 chomhlacht phoiblí (a coigeartaíodh go 282 chomhlacht phoiblí ina dhiaidh sin) agus rinne sí measúnú ar chomhréireacht i gcomparáid leis na critéir thuas agus taifeadadh na fionnachtana isteach i mbunachar sonraí. Cuireadh fionnachtana tosaigh in iúl do Ranna lena scaipeadh ar na comhlachtaí poiblí atá faoina gcoimirce. Tugadh am do chomhlachtaí poiblí agus do Ranna teacht ar ais chugainn le faisnéis nuashonraithe, rud a cuireadh ar áireamh ansin san anailís deiridh agus sa tuarascáil.

Tugtar tuilleadh faisnéise faoi mhodheolaíocht an chleachtaidh seo sa phríomhthuarascáil agus is ar fáil in Aguisín A atá torthaí mionsonraithe ó gach Roinn tar éis an chleachtaidh seo.

# Fionnachtana an Fhaireacháin – Fionnachtana Tosaigh agus Fionnachtana Deiridh

Tuairiscíodh sna fionnachtana tosaigh gurb amhlaidh, de 281 chomhlacht phoiblí, a chuir 134 cinn (47.7%) chun cinn ar a suíomh Gréasáin poiblí gur ceapadh Oifigeach Rochtana agus a bhí an chuma air nach raibh aon fhaisnéis ar a suíomhanna Gréasáin faoi Oifigigh Rochtana ar fáil ag 147 gcomhlacht phoiblí (52.3%). (Féach Cairt 1).

Ag teacht sna sála ar eisiúint na dréacht-tuarascála, agus an fhaisnéis nuashonraithe iarmhartach ar sholáthair comhlachtaí poiblí í á cur san áireamh, is amhlaidh, de 281 chomhlacht phoiblí, a chuir 192 cheann (68.3%) chun cinn ar a suíomh Gréasáin poiblí gur ceapadh Oifigeach Rochtana agus a bhí an chuma air nach raibh aon fhaisnéis ar a suíomhanna Gréasáin poiblí faoi Oifigigh Rochtana ar fáil ag 89 gcomhlacht phoiblí (31.7%). (Féach Cairt 2).

Cairt 1 – Fionnachtana Tosaigh – Cuireadh Oifigeach Rochtana chun cinn

Cairt 2 – Fionnachtana Deiridh an Fhaireacháin – Cuireadh Oifigeach Rochtana chun cinn ar an Suíomh Gréasáin

B’amhlaidh ar an iomlán inár bhfaireachán tosaigh nár chomhlíon ach 98 gcomhlacht phoiblí (34.9%) **trí chritéar uile** an táscaire maidir le hOifigeach Rochtana. (Féach Cairt 3).

Cairt 3 – Fionnachtana Tosaigh – Comhlachtaí poiblí a chomhlíon critéir uile an táscaire

Ag teacht sna sála ar eisiúint an dréachta tosaigh den tuarascáil seo, bhí feabhas ann i measc comhlachtaí poiblí maidir leis na trí chritéar uile. San anailís deiridh ar an iomlán, dá bhrí sin, chomhlíon 165 cinn de 281 chomhlacht phoiblí (58.7%) san iomlán **trí chritéar uile** an táscaire maidir le hOifigeach Rochtana agus nár chomhlíon 116 cinn díobh (41.3%) na trí chritéar sin. (Féach Cairt 4)

Cairt 4 – Fionnachtana Deiridh – Comhlachtaí Poiblí a chomhlíon na Critéir uile

Le haghaidh tuilleadh faisnéise faoin measúnú ar chomhlachtaí poiblí i gcomparáid leis na trí chritéar uile sa tuarascáil tosaigh agus sa tuarascáil deiridh araon, ceadaigh an tuarascáil iomlán.

# Tionchar an Fhaireacháin

Ar an iomlán, is amhlaidh ó eisiúint na dréacht-tuarascála i leith a thugann ÚNM dá aire gur tháinig feabhas suntasach ar chur chun cinn Oifigeach Rochtana ar shuíomhanna Gréasáin comhlachtaí poiblí. Mar shampla, tháinig méadú ar an gcur chun cinn a rinneadh ar cheapadh Oifigigh Rochtana ar shuíomhanna Gréasáin comhlachtaí poiblí ó 134 cinn (47.7% de na comhlachtaí poiblí uile a ndearnadh faireachán orthu) go 192 cheann (68.3% de na comhlachtaí poiblí uile a ndearnadh faireachán orthu). Is ionann é sin agus méadú 43.3% i gcur chun cinn Oifigeach Rochtana ar na suíomhanna Gréasáin comhlachtaí poiblí a ndearnadh faireachán orthu. (Féach Cairt 7)

Cairt 5 – Athrú ar Chur Chun Cinn Oifigeach Rochtana ar Shuíomhanna Gréasáin

De bhreis air sin, bhí feabhas suntasach ann i soláthar fhaisnéis teagmhála na nOifigeach Rochtana, rud a d’éascaigh cumarsáid i scríbhinn agus cumarsáid ó bhéal agus, dá bhrí sin, a chomhlíon na critéir uile faoin táscaire seo. Tháinig feabhas air sin ó 98 gcomhlacht phoiblí (34.9% de na comhlachtaí poiblí uile a ndearnadh faireachán orthu) go 165 cinn (58.7% de na comhlachtaí poiblí uile a ndearnadh faireachán orthu). B’ionann é sin agus méadú 68.4%. (Féach Cairt 8)

Cairt 6 – Comhlachtaí Poiblí a chomhlíon na Critéir uile

Tá sé doiligh a thomhas cén tionchar atá ag faireachán ÚNM ar na líonta sin toisc gurb ann do mhórán tosca ar féidir leo rannchuidiú le soláthar méadaithe Oifigeach Rochtana, agus le cur chun cinn méadaithe Oifigeach Rochtana, ar fud na seirbhíse poiblí. De na 75 fhreagra a fuair ÚNM inar soláthraíodh faisnéis nuashonraithe ar shuíomhanna Gréasáin poiblí, áfach, tugadh le fios in 62 cheann (82.7% de na freagraí) gur nuashonraíodh an fhaisnéis mar thoradh ar eisiúint na dréacht-tuarascála. Níor tugadh mionsonraí i 13 cinn de na freagraí (17.3% de na freagraí). Níor luadh i gceann ar bith de na freagraí nach raibh aon tionchar ag an tuarascáil ar an bhfaisnéis a bhí á cur chun cinn ar shuíomhanna Gréasáin na gcomhlachtaí poiblí a thug freagra.

De bhreis ar na feabhsuithe atá mionsonraithe thuas, thapaigh Ranna aonair amhail an Roinn Dlí agus Cirt an deis chun tuilleadh idirchaidrimh a dhéanamh ina leith sin leis na comhlachtaí poiblí atá faoina sainchúram. Mar thoradh ar an idirchaidreamh sin, forbraíodh Líonra Oifigeach Rochtana de chuid na hearnála ceartais. Tiocfaidh an Líonra sin le chéile ar bhonn tráthrialta chun an dea-chleachtas a phlé, comhairle a thabhairt, faisnéis a mhalartú, éisteacht le heispéireas fíorshaoil daoine faoi mhíchumas agus foghlaim ón eispéireas sin, agus coinneáil ar an eolas faoi fhorbairtí nua. Fáiltíonn ÚNM roimh an gcur chuige atá á ghlacadh ag an Roinn Dlí agus Cirt agus molann sé go leanfaí an cur chuige sin mar eiseamláir den dea-chleachtas. Molann ÚNM, dá bhrí sin, go bhféadfadh Ranna eile leas a bhaint as líonraí den chineál céanna a bhunú le haghaidh comhlachtaí atá faoina gcoimirce.

# Conclúid agus Moltaí

Cé gurbh é an toradh a bhí ar an gcleachtadh faireacháin seo ná feabhas suntasach sa chur chun cinn Oifigeach Rochtana ar na suíomhanna Gréasáin comhlachtaí poiblí a ndearnadh faireachán orthu, is ann fós do 116 chomhlacht phoiblí (41.3%) nár chomhlíon na ceanglais faoi tháscaire an Oifigigh Rochtana. Tá sé soiléir, dá bhrí sin, gur gá do chomhlachtaí poiblí fós feabhas a chur ar a bhfeasacht ar na freagrachtaí atá orthu faoi alt 26(2) den Acht um Míchumas agus dul i mbun gnímh chun a chinntiú go gcuireann siad an fhaisnéis ábhartha ar fáil don phobal.

Molann ÚNM go nuashonródh comhlachtaí poiblí a nósanna imeachta inmheánacha mura bhfuil na próisis chuí/na ceapacháin chuí i bhfeidhm.

De bhreis air sin, ní mór do chomhlachtaí poiblí a bhfuil Oifigeach Rochtana i bhfeidhm acu a chinntiú go bhfuil ag an Oifigeach Rochtana an oiliúint chuí, na hacmhainní cuí agus an fhaisnéis chuí chun tacú leis/léi a c(h)uid dualgas a chomhlíonadh mar atá sonraithe ag an Acht um Míchumas 2005. Tá treoir ó ÚNM ar fáil sa doiciméad dar teideal [‘Treoir maidir le hOifigigh Rochtana do Chomhlachtaí Poiblí’](https://nda.ie/publications/access-officer-guidance-for-public-bodies) i ndáil le ceapadh, oiliúint, dualgais agus próisis a bhaineann le hOifigigh Rochtana.

Is féidir tuilleadh moltaí agus tuilleadh comhairle a fháil sa tuarascáil iomlán.

1. Tháirg ÚNM [Treoir maidir le hOifigigh Rochtana do Chomhlachtaí Poiblí](https://nda.ie/publications/access-officer-guidance-for-public-bodies) chun cabhrú le comhlachtaí poiblí agus le Ranna tuiscint a ghnóthú ar ról an oifigigh rochtana agus faisnéis a sholáthar faoin dóigh is fearr ar féidir tacú le ról an Oifigigh Rochtana agus leas a bhaint as [↑](#footnote-ref-1)